นายกรัฐมนตรี เร่งออกมาตรการช่วยเหลือประชาชนที่ได้รับผลกระทบโควิดระลอกใหม่ ย้ำยังต้องเข้มมาตรการสาธารณสุข
พลเอก ประยุทธ์ จันทร์โอชา นายกรัฐมนตรีรัฐมนตรีว่าการกระทรวงกลาโหมโพสต์ข้อความในเฟซบุ๊กส่วนตัววานนี้ (3 พ.ค. 64) ว่า ได้ประชุมกับคณะที่ปรึกษาด้านเศรษฐกิจ เพื่อหารือเกี่ยวกับมาตรการดูแลและเยียวยาประชาชนและธุรกิจต่างๆ รวมถึงฟื้นฟูเศรษฐกิจ จากผลกระทบของการแพร่ระบาดของโควิด-19 รอบล่าสุด ในขณะที่จำเป็นต้องเข้มงวดในเรื่องสาธารณสุขและการยับยั้งควบคุมโรคระบาด สิ่งสำคัญที่เน้นย้ำกับคณะทำงาน คือต้องรีบออกมาตรการช่วยเหลือประชาชนและการทำมาค้าขายต่างๆ อย่างรวดเร็วที่สุดช่วงเวลา 1 ปีกว่าที่ผ่านมา ที่ประชาชนต้องเผชิญสถานการณ์อันยากลำบากอย่างร้ายแรงจากโควิด-19 จนถึงขณะนี้ทุกคนเดือดร้อนกันอย่างสาหัสและยิ่งจำเป็นต้องได้รับการช่วยเหลือเยียวยาอย่างเร่งด่วน